2005E0355 — DA — 01.12.2005 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

RÅDETS FÆLLES AKTION 2005/355/FUSP

af 2. maj 2005

om Den Europæiske Unions rådgivnings- og bistandsmission vedrørende reform af sikkerhedssektoren i Den Demokratiske Republik Congo







RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 14, artikel 25, stk. 3, artikel 26 og artikel 28, stk. 3, første afsnit, og ud fra følgende betragtninger: (1) Rådet vedtog den 12. april 2005 fælles holdning 2005/304/FUSP om konfliktforebyggelse, -styring og -løsning i Afrika og om ophævelse af fælles holdning 2004/85/FUSP ( 1 ). (2) Rådet godkendte den 22. november 2004 en handlingsplan vedrørende ESFP-relateret støtte til fred og sikkerhed i Afrika. Det godkendte den 13. december 2004 retningslinjer for gennemførelse af handlingsplanen. (3) Rådet tilkendegav i sine konklusioner af 13. december 2004, at EU er parat til at bidrage til reform af sikkerhedssektoren i Den Demokratiske Republik Congo. (4) Rådet vedtog den 28. juni 2004 fælles aktion 2004/530/FUSP ( 2 ) om forlængelse og ændring af mandatet for Aldo Ajello som Den Europæiske Unions særlige repræsentant for De Store Søers Område i Afrika. (5) Rådet vedtog den 9. december 2004 fælles aktion 2004/847/FUSP om Den Europæiske Unions politimission i Kinshasa (Den Demokratiske Republik Congo) for så vidt angår den integrerede politienhed (EUPOL Kinshasa) ( 3 ). (6) Den samlede aftale omfattende alle parter blev undertegnet af de congolesiske parter i Pretoria den 17. december 2002 og efterfulgt af slutakten undertegnet i Sun City den 2. april 2003. Aftalen har iværksat en overgangsproces i Den Demokratiske Republik Congo, herunder opstillingen af en national, omstruktureret og integreret hær. (7) FN’s Sikkerhedsråd vedtog den 30. marts 2005 resolution 1592 (2005) om situationen med hensyn til Den Demokratiske Republik Congo, hvori det bl.a. på ny bekræfter sin støtte til overgangsprocessen i Den Demokratiske Republik Congo, anmoder regeringen for national enhed og overgang om at gennemføre en reform af sikkerhedssektoren samt beslutter at forlænge mandatet for FN’s mission i Den Demokratiske Republik Congo (MONUC) som fastlagt ved resolution 1565 (2004). (8) Den Demokratiske Republik Congos regering sendte den 26. april 2005 en officiel anmodning til generalsekretæren/den højtstående repræsentant om bistand fra EU i form af oprettelse af et hold, der skal yde de congolesiske myndigheder rådgivning og bistand vedrørende reform af sikkerhedssektoren. (9) Den aktuelle situation på sikkerhedsområdet i Den Demokratiske Republik Congo risikerer at blive forværret, hvilket ville kunne få potentielt alvorlige konsekvenser for styrkelsen af demokratiet, retsstaten og sikkerheden på internationalt og regionalt plan. Et fortsat engagement fra EU’s side med hensyn til politisk indsats og ressourcer vil bidrage til stabiliteten i regionen. (10) Rådet godkendte den 12. april 2005 det generelle koncept for oprettelsen af en rådgivnings- og bistandsmission vedrørende reform af sikkerhedssektoren i Den Demokratiske Republik Congo. (11) Missionens status gøres til genstand for konsultationer med Den Demokratiske Republik Congos regering med henblik på at anvende aftalen om status for EUPOL Kinshasa på missionen og dens personale — ud fra følgende betragtninger: VEDTAGET FØLGENDE FÆLLES AKTION:







Artikel 1

Missionen

1. Den Europæiske Union opretter en rådgivnings- og bistandsmission vedrørende reform af sikkerhedssektoren i Den Demokratiske Republik Congo, benævnt »EUSEC RD Congo«, for at bidrage til en vellykket integration af hæren i Den Demokratiske Republik Congo. Missionen skal yde rådgivning og bistand til de kompetente congolesiske myndigheder på sikkerhedsområdet, idet den bestræber sig på at fremme politikker, der er i overensstemmelse med menneskerettighederne og den humanitære folkeret, de demokratiske normer og principperne for god regeringsførelse, åbenhed og respekt for retsstaten.

2. Missionen skal operere i overensstemmelse med de mål og andre bestemmelser, som er indeholdt i missionsbeskrivelsen i artikel 2.

Artikel 2

Missionsbeskrivelse

Missionen skal i tæt samarbejde og samordning med det internationale samfunds øvrige aktører yde konkret støtte til integration af den congolesiske hær og god regeringsførelse på sikkerhedsområdet som defineret i det generelle koncept, herunder fastlæggelse og bidrag til udarbejdelse af forskellige projekter og valgmuligheder, som Den Europæiske Union og/eller dens medlemsstater kan beslutte at støtte på dette område.

▼M1

Inden for rammerne af missionsbeskrivelsen i stk. 1 etableres der ved missionen et projekt for teknisk bistand til modernisering af betalingsprocessen i Den Demokratiske Republik Congos forsvarsministerium, i det følgende benævnt »betalingsprocesprojektet«, til at varetage de opgaver, der er fastlagt i projektets generelle koncept.

▼B

Artikel 3

Missionens struktur

Missionen får følgende struktur:

a) et kontor i Kinshasa bestående af missionschefen og det personale, der ikke er udstationeret ved de congolesiske myndigheder

b) eksperter udstationeret på især følgende nøglepunkter i den congolesiske administration: — forsvarsministerens kabinet — generalstaben, herunder den integrerede militærstruktur — hærens generalstab — den nationale kommission for afvæbning, demobilisering og reintegration (CONADER) og — den fælles operative komité.

▼M1

c) en gruppe med ansvar for det i artikel 2 omhandlede betalingsprocesprojekt, der består af: — en projektchef med base i Kinshasa, der udnævnes af og har referat til missionschefen — en rådgivnings-, ekspertise- og gennemførelsessektion med base i Kinshasa, bestående af det personale, der ikke er udstationeret ved de integrerede brigaders generalstab, herunder et mobilt team af eksperter, der medvirker ved kontrollen af de integrerede brigaders militærpersonel, og — eksperter udstationeret ved de integrerede brigaders generalstab.

▼B

Artikel 4

Forberedelsesfase

1. Generalsekretariatet for Rådet udarbejder med bistand fra missionschefen en plan for missionens gennemførelse.

2. Gennemførelsesplanen og iværksættelsen af missionen godkendes af Rådet.

Artikel 5

Missionschef

1. General Pierre Michel JOANA udnævnes til missionschef. Missionschefen varetager den daglige ledelse af missionen og er ansvarlig for personale og disciplinære forhold.

2. Missionschefen indgår en kontrakt med Kommissionen.

3. Alle missionens eksperter forbliver under den relevante medlemsstats eller EU-institutions myndighed og udfører deres opgaver og handler i missionens interesse. De udviser både under og efter missionen den største diskretion med hensyn til alle fakta og oplysninger vedrørende missionen.

Artikel 6

Personale

1. Missionens eksperter udstationeres af medlemsstaterne og EU-institutionerne. Bortset fra missionschefen afholder den enkelte medlemsstat eller institution selv udgifterne til de eksperter, den udstationerer, inkl. lønninger, sygesikring, rejseudgifter til og fra Den Demokratiske Republik Congo og andre godtgørelser end dagpenge og boligudgifter.

2. Internationalt civilt personale og lokalt personale kontraktansættes af missionen efter behov.

Artikel 7

Kommandovej

Missionen har en fælles kommandovej:

— Missionschefen, der leder rådgivnings- og bistandsholdet, varetager den daglige ledelse og aflægger rapport til generalsekretæren/den højtstående repræsentant gennem EU’s særlige repræsentant.

— EU’s særlige repræsentant aflægger rapport til PSC og til Rådet gennem generalsekretæren/den højtstående repræsentant.

— Generalsekretæren/den højtstående repræsentant udstikker retningslinjer for missionschefen gennem EU’s særlige repræsentant.

— Den Udenrigs- og Sikkerhedspolitiske Komité (PSC) udøver den politiske kontrol og den strategiske ledelse.

Artikel 8

Politisk kontrol og strategisk ledelse

1. PSC varetager under Rådets ansvar den politiske kontrol med og den strategiske ledelse af missionen. Rådet bemyndiger PSC til at træffe de relevante afgørelser i overensstemmelse med traktatens artikel 25. Denne bemyndigelse omfatter beføjelse til at ændre gennemførelsesplanen og kommandovejen. Den omfatter endvidere beføjelse til at træffe efterfølgende afgørelser vedrørende udnævnelse af missionschefen. Beslutningskompetencen med hensyn til missionens mål og afslutning forbliver i Rådet, som bistås af generalsekretæren/den højtstående repræsentant.

2. EU’s særlige repræsentant giver missionschefen de politiske retningslinjer, der er nødvendige for udførelsen af hans opgaver på lokalt plan.

3. PSC aflægger med regelmæssige mellemrum rapport til Rådet under hensyntagen til rapporterne fra EU’s særlige repræsentant.

4. PSC modtager med regelmæssige mellemrum rapporter fra missionschefen vedrørende gennemførelsen af missionen. PSC kan i det omfang, det er relevant, indbyde missionschefen til sine møder.

▼M1

Artikel 8a

Tredjelandes deltagelse i betalingsprocesprojektet

1. Uden at dette anfægter EU’s selvstændige beslutningstagning og fælles institutionelle ramme, kan tredjelande opfordres til at bidrage til betalingsprocesprojektet på den betingelse, at de afholder udgifterne til det personale, de udstationerer, inkl. lønninger, højrisikoforsikring, godtgørelser og rejseudgifter til og fra Den Demokratiske Republik Congo, og bidrager til betalingsprocesprojektets løbende udgifter i passende omfang.

2. Tredjelande, der yder bidrag til projektet, skal have samme rettigheder og forpligtelser i forbindelse med projektets daglige ledelse som de deltagende EU-medlemsstater.

3. Rådet bemyndiger herved Den Udenrigs- og Sikkerhedspolitiske Komité til at træffe de relevante afgørelser om accept af de foreslåede bidrag og til at nedsætte en bidragyderkomité.

4. De detaljerede ordninger vedrørende tredjelandes deltagelse fastlægges i en aftale, som indgås efter proceduren i traktatens artikel 24. Generalsekretæren/den højtstående repræsentant, der bistår formandskabet, kan forhandle sådanne ordninger på dettes vegne. Har EU og et tredjeland indgået en aftale om rammerne for det pågældende tredjelands deltagelse i EU’s krisestyringsoperationer, finder bestemmelserne i en sådan aftale anvendelse i forbindelse med betalingsprocesprojektet.

▼B

Artikel 9

Finansielle ordninger

1. Det finansielle referencebeløb til dækning af udgifterne i forbindelse med missionen udgør 1 600 000 EUR.

2. For udgifter, der finansieres med det i stk. 1 nævnte beløb, gælder følgende:

a) Udgifterne forvaltes efter de EF-procedurer og -regler, der gælder for budgettet, bortset fra at eventuelle forfinansieringer ikke forbliver Fællesskabets ejendom. Det skal være tilladt tredjelandsstatsborgere at byde på kontrakter.

b) Missionschefen rapporterer udførligt til Kommissionen og er under dennes tilsyn for så vidt angår det arbejde, der udføres inden for rammerne af hans kontrakt.

3. De finansielle ordninger skal tage hensyn til missionens operative behov, herunder udstyrets kompatibilitet.

▼M1

Artikel 9a

Særlige bestemmelser om finansiering af betalingsprocesprojektet

1. Følgende bestemmelser gælder indtil den 15. februar 2006:

a) Betalingsprocesprojektets driftsudgifter finansieres udelukkende af bidrag fra de medlemsstater, der er anført på listen i bilaget med angivelse af de respektive beløb. Det finansielle referencegrundlag er 900 000 EUR. Følgende udgifter finansieres bl.a. af disse bidrag: — udgifter til personale (dagpenge og tillæg, lokalansattes løn og sociale sikring, sundhedsudgifter, flyvninger og befordringsgodtgørelser i Den Demokratiske Republik Congo og i området, officielle flyvninger) — etablerings- og driftsudgifter (leje/køb og brug af køretøjer, anskaffelse og vedligeholdelse af it-udstyr, anskaffelse og vedligeholdelse af telekommunikationsudstyr, leje af tilhørende kontorer og tjenesteydelser, kontormaterialer, diverse udstyr, sikkerhedstjenester, repræsentationsudgifter, udgifter til lufttransport) — administrationsudgifter, herunder revisionsomkostninger og bankgebyrer.

b) Med forbehold af missionens civile karakter kan de bidragydende medlemsstater, der er anført i bilaget, undtagelsesvis, i forbindelse med denne fælles aktion med henblik på indkaldelse af bidrag, indsamling af de pågældende midler, forvaltning, anvendelse og kontrol af dem og de fornødne administrative ordninger især benytte personalet inden for den mekanisme, der blev oprettet ved afgørelse 2004/197/FUSP ( 4 ); dette gælder som en undtagelsesforanstaltning indtil den 15. februar 2006, og under hensyn til at projektet skal finansieres i henhold til stk. 2 fra den 16. februar 2006. Budgettet for denne mekanisme berøres ikke heraf.

c) De forventede indtægter og udgifter opstilles i et budget for betalingsprocesprojektet med henblik på finansiering af perioden indtil den 15. februar 2006.

d) En bidragydende stat, som er anført i bilaget, kan under ingen omstændigheder drage hverken De Europæiske Fællesskaber eller Rådets generalsekretær eller den i litra b) omhandlede mekanisme til ansvar, som følge af anvendelsen af denne mekanisme.

2. Fra den 16. februar til den 2. maj 2006 afholdes betalingsprocesprojektets driftsudgifter over Den Europæiske Unions almindelige budget efter følgende bestemmelser:

a) Det finansielle referencegrundlag er på 940 000 EUR.

b) Udgifterne forvaltes efter de EF-procedurer og -regler, der gælder for budgettet, bortset fra at eventuelle forfinansieringer ikke forbliver Fællesskabets ejendom. Det skal være tilladt tredjelandsstatsborgere at byde på kontrakter.

c) Missionschefen rapporterer udførligt til Kommissionen og er under dennes tilsyn for så vidt angår det arbejde, der udføres inden for rammerne af den i artikel 5 omhandlede kontrakt.

d) De finansielle ordninger tager hensyn til missionens operative behov, herunder udstyrets kompatibilitet.

▼B

Artikel 10

Koordination og forbindelser

1. EU’s særlige repræsentant sikrer i overensstemmelse med sit mandat koordinationen med de øvrige EU-aktører samt forbindelserne med værtslandet.

2. Med forbehold af kommandovejen handler missionschefen i koordination med EUPOL Kinshasa, så de to missioner på en sammenhængende måde kan indgå i de generelle EU-aktiviteter i Den Demokratiske Republik Congo.

3. Med forbehold af kommandovejen handler missionschefen ligeledes i koordination med Kommissionens delegation.

4. Missionschefen samarbejder med de øvrige tilstedeværende internationale aktører, især MONUC og tredjelande engageret i Den Demokratiske Republik Congo.

Artikel 11

Fællesskabsaktion

Rådet tager til efterretning, at Kommissionen, hvor det er relevant, agter at rette sin indsats mod at nå denne fælles aktions mål.

Artikel 12

Videregivelse af klassificerede oplysninger

1. Generalsekretæren/den højtstående repræsentant har bemyndigelse til på baggrund af missionens operative behov og i overensstemmelse med Rådets sikkerhedsforskrifter at videregive klassificerede EU-oplysninger og -dokumenter, der er udarbejdet med henblik på missionen, til De Forenede Nationer, til tredjelande og til værtslandet.

2. Generalsekretæren/den højtstående repræsentant har bemyndigelse til i overensstemmelse med artikel 6, stk. 1, i Rådets forretningsorden at videregive ikke-klassificerede EU-dokumenter vedrørende Rådets forhandlinger om missionen, som er omfattet af tavshedspligt, til De Forenede Nationer, til tredjelande og til værtslandet.

Artikel 13

Missionens og personalets status

1. Missionens og personalets status reguleres ved en ordning med Den Demokratiske Republik Congos kompetente myndigheder.

2. Den medlemsstat eller EU-institution, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen. Den pågældende medlemsstat eller EU-institution har ansvaret for eventuelt at anlægge sag mod den udstationerede.

Artikel 14

Evaluering af missionen

PSC evaluerer senest seks måneder efter missionens iværksættelse de første resultater af missionen og forelægger sine konklusioner for Rådet, herunder eventuelt en henstilling til Rådet om at træffe afgørelse om forlængelse eller ændring af missionens mandat.

Artikel 15

Ikrafttrædelse, varighed og udgifter

1. Denne fælles aktion træder i kraft på dagen for vedtagelsen.

Den anvendes indtil den 2. maj 2006.

2. Udgifterne, jf. artikel 9, er støtteberettigede efter vedtagelsen af den fælles aktion.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

▼M1









BILAG

Liste over bidrag fra medlemsstaterne, jf. artikel 9a, stk. 1, litra a)

Belgien 175 000 EUR

Frankrig 175 000 EUR

Luxembourg 50 000 EUR

Nederlandene 150 000 EUR

Det Forenede Kongerige 175 000 EUR

Sverige 175 000 EUR